Sürrealistlikke nalju sai harrastada ka Küsimuste ja Vastuste toimetuses, kus Andres pärast Sölkupimaalt tagasitulekut töötas. See väljaanne oli parteiajakirja Eesti Kommunist lisa. Sinna tööle pääsemise eelduseks oli male valdamine I järgu tasemel, sest põhiline tööülesanne oligi vanemtoimetaja Andres Vanapaga malet mängida. Vahel tuli ka otsida vastuseid rahva küsimustele. Mõistagi kasutati spetsialistide abi, aga küsimusele "Kas ajalooratast saab tagasi pöörata?" ei leidnud ka NSV Liidu Teaduste Akadeemia selget vastust. Veel taheti teada, miks on meestel rinnanibud ja kuhu on kadunud sitasitikad. Ja Kommunisti lisalehe tublid toimetajad tüütasid sääraste küsimustega asjaomaseid teadusasutusi!